  Виталий Пронин http://udmdunne.ru/pasha-2/   Паша Вахрушев, милям огез автормы, 17-тӥ толсуре пыриськоз В. Путинлэн пресс-конференцияз. Кызьы вера П. Вахрушев, конференцие кутозы шуыса, туж бадӟым оскон ӧй вал. Ужрадэ пыриськон вылысь документъёссэ, «Удмурт дунне» газетлэсь гожтэт со лэзиз вал ни толэзь талэсь азьло. Нош ӟеч ивор весь ӧз вуы.- Шуак электрон почтаям вуэ письмо, лыктэ шуыса, - вера П. Вахрушев. - Таӵе ужрадъёсы пыриськыса, трос тодон-валанъёс басьтоно. Президентлэн, кивалтӥсьёслэн ужзы, бадӟым ужрадъёс сярысь рос-прос гожтон понна нуналысь-нуналэ дышетсконо. Нырысь-валысь кышкан но, возьдаськон но вань. Сое вормыны луэ.Паймоно Пашалэн тыршемезлы но дӥсьтонэзлы. Али со Казаньысь федеральной университетын журналистлы дышетске. «Удмурт дунне» газетэ школаын дышетскыкуз ик, гожъяськыны кутскиз ни, газетлы 100 ар тырмонэз пусйыкумы но, мылысь-кыдысь юрттӥськиз. Вуттӥз ни Москаваын но ужаны: Быдӟым Вормонлы 70 ар тырмонлы сӥзем ужрадын журналист вал. Тунсыко, кыӵе юанъёс дася Азьмуртлы 2-тӥ курсын тодон-валанъёс басьтӥсь студент?- Юанъёс йырын туж трос бергало, - вера Паша. -  Йӧскалык печатен, студентлэн улонэныз но тазалыкез утёнъя удысын оптимизациен герӟаськем юанъёсты сётэм потэ. Малпаськыны дыр вань на. Оло, пресс-конференциын пукыку но, шӧдтэк шорысь таосызлэсь но умойгес юан йыре лыктоз.Туэ В. Путинлэн пресс-конференцияз быдэс Россиысь пыриське 1390 журналист. Тамында корреспондентъёсты арысь аре ортчылӥсь ужрад ӧз адӟылы на вал. Кылем арын, кылсярысь, Президентлы юанъёс дасяз 1259 журналист.  